Document ID: 32009D0378

ΑΠΌΦΑΣΗ ΤΗΣ ΕΠΙΤΡΟΠΉΣ
της 8ης Μαΐου 2009
με την οποία επιτρέπεται προσωρινά η εμπορία ορισμένων σπόρων γεωμήλων προς φύτευση που δεν ικανοποιούν τις απαιτήσεις της οδηγίας 2002/56/ΕΚ του Συμβουλίου
[κοινοποιηθείσα υπό τον αριθμό Ε(2009) 3392]
(2009/378/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2002/56/ΕΚ του Συμβουλίου, της 13ης Ιουνίου 2002, περί εμπορίας σπόρων γεωμήλων προς φύτευση (1), και ιδίως το άρθρο 22 παράγραφος 1,
Εκτιμώντας τα ακόλουθα:
(1)
Στο παράρτημα I σημείο 2 στοιχείο γ) της οδηγίας 2002/56/ΕΚ ορίζεται ότι το ποσοστό φυτών που παρουσιάζουν συμπτώματα σοβαρών ιώσεων στους απευθείας απογόνους δεν πρέπει να υπερβαίνει το 10 %. Στη Σουηδία, η διαθέσιμη ποσότητα σπόρων γεωμήλων προς φύτευση της κατηγορίας «πιστοποιημένοι σπόροι γεωμήλων» που είναι κατάλληλοι για καλλιέργεια στις περιβαλλοντικές συνθήκες της χώρας και πληρούν τις απαιτήσεις της ως άνω οδηγίας είναι ανεπαρκής και κατά συνέπεια δεν μπορεί να καλύψει τις ανάγκες του εν λόγω κράτους μέλους.
(2)
Δεν είναι δυνατόν να καλυφθεί η ζήτηση για σπόρους γεωμήλων προς φύτευση με σπόρους από άλλα κράτη μέλη ή από τρίτες χώρες που να πληρούν όλες τις απαιτήσεις που ορίζονται στην οδηγία 2002/56/ΕΚ.
(3)
Επομένως, πρέπει να δοθεί στη Σουηδία η άδεια να επιτρέψει την εμπορία σπόρων γεωμήλων προς φύτευση που υπόκεινται σε λιγότερο αυστηρές απαιτήσεις για περίοδο η οποία θα λήγει στις 30 Ιουνίου 2009.
(4)
Επιπροσθέτως, πρέπει να δοθεί άδεια σε άλλα κράτη μέλη, που είναι σε θέση να προμηθεύσουν στη Σουηδία σπόρους γεωμήλων προς φύτευση, είτε αυτοί συγκομίστηκαν σε κράτος μέλος είτε σε τρίτη χώρα, να επιτρέψουν την εμπορία τέτοιων σπόρων γεωμήλων προς φύτευση.
(5)
Είναι σκόπιμο να ενεργήσει η Σουηδία ως συντονιστής ώστε να εξασφαλιστεί ότι η συνολική ποσότητα των σπόρων γεωμήλων προς φύτευση για την οποία χορηγείται άδεια σύμφωνα με την παρούσα απόφαση δεν υπερβαίνει τη μέγιστη ποσότητα που προβλέπεται από την παρούσα απόφαση.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για σπόρους προς σπορά και πολλαπλασιαστικού υλικού για τη γεωργία, την κηπευτική και τη δασοκομία,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται η εμπορία στην Κοινότητα σπόρων γεωμήλων προς φύτευση της κατηγορίας «πιστοποιημένοι σπόροι γεωμήλων» οι οποίοι δεν ικανοποιούν τις απαιτήσεις που ορίζονται στην οδηγία 2002/56/ΕΚ όσον αφορά τον αριθμό των φυτών που παρουσιάζουν συμπτώματα σοβαρών ιώσεων στους απευθείας απογόνους για περίοδο η οποία θα λήξει στις 30 Ιουνίου 2009, σύμφωνα με τους όρους που καθορίζονται στο παράρτημα της παρούσας απόφασης και υπό τις ακόλουθες προϋποθέσεις:
α)
ο αριθμός των φυτών που παρουσιάζουν συμπτώματα σοβαρών ιώσεων στους απευθείας απογόνους των σπόρων γεωμήλων προς φύτευση της κατηγορίας «πιστοποιημένοι σπόροι γεωμήλων» δεν υπερβαίνει το ποσοστό που ορίζεται στο παράρτημα·
β)
η επίσημη ετικέτα αναφέρει το ποσοστό των φυτών που παρουσιάζουν συμπτώματα σοβαρών ιώσεων στους απευθείας απογόνους των σπόρων γεωμήλων προς φύτευση της κατηγορίας «πιστοποιημένοι σπόροι γεωμήλων», το οποίο διαπιστώνεται κατά την επίσημη εξέταση που πραγματοποιείται σύμφωνα με το άρθρο 2 στοιχείο γ) σημείο iv) της οδηγίας 2002/56/ΕΚ·
γ)
οι σπόροι γεωμήλων προς φύτευση διατέθηκαν στην αγορά σύμφωνα με το άρθρο 2 της παρούσας απόφασης.
Άρθρο 2
Κάθε προμηθευτής σπόρων γεωμήλων προς φύτευση που επιθυμεί να διαθέσει στην αγορά τους σπόρους που αναφέρονται στο άρθρο 1 υποβάλλει αίτηση για τη χορήγηση άδειας στο κράτος μέλος στο οποίο είναι εγκατεστημένος ή στο οποίο πραγματοποιεί εισαγωγές.
Το ενδιαφερόμενο κράτος μέλος χορηγεί στον προμηθευτή την άδεια να διαθέσει αυτούς τους σπόρους γεωμήλων στην αγορά, εκτός εάν:
α)
υπάρχουν επαρκείς αποδείξεις με βάση τις οποίες αμφισβητείται η ικανότητα του προμηθευτή να διαθέσει στην αγορά την ποσότητα των σπόρων γεωμήλων για την οποία υπέβαλε αίτηση χορήγησης άδειας· ή
β)
η συνολική ποσότητα που εγκρίνεται για να διατεθεί στην αγορά σύμφωνα με τη σχετική παρέκκλιση υπερβαίνει τη μέγιστη ποσότητα που καθορίζεται στο παράρτημα.
Άρθρο 3
Τα κράτη μέλη συνεργάζονται σε διοικητικό επίπεδο για την εφαρμογή της παρούσας απόφασης.
Η Σουηδία ενεργεί ως κράτος μέλος-συντονιστής ώστε να εξασφαλιστεί ότι η συνολική ποσότητα των σπόρων για την οποία χορηγείται άδεια δεν υπερβαίνει τη μέγιστη ποσότητα που καθορίζεται στο παράρτημα.
Κάθε κράτος μέλος που λαμβάνει αίτηση σύμφωνα με το άρθρο 2 κοινοποιεί αμέσως στο κράτος μέλος-συντονιστή την ποσότητα που καλύπτεται από την αίτηση. Το κράτος μέλος-συντονιστής ενημερώνει αμέσως το κράτος μέλος από το οποίο έλαβε την κοινοποίηση σχετικά με το εάν η χορήγηση άδειας θα έχει ως αποτέλεσμα την υπέρβαση της μέγιστης ποσότητας.
Άρθρο 4
Τα κράτη μέλη κοινοποιούν αμέσως στην Επιτροπή και στα άλλα κράτη μέλη τις ποσότητες για τις οποίες χορήγησαν άδεια εμπορίας σύμφωνα με την παρούσα απόφαση.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 8 Μαΐου 2009.

Labels: 3
17
18
6